“ดาวโจนส์” ปิดลบ 139 จุด นลท.ขายลดเสี่ยงหลัง “เฟดเอ็กซ์” เตือนศก.โลกชะลอตัว
ดัชนีดาวโจนส์ปิดลบ 139.40 จุด ต่ำสุดรอบ 2 เดือน นักลงทุนขายหุ้นลดความเสี่ยง หลัง “เฟดเอ็กซ์” ออกมาเตือนเกี่ยวกับการชะลอตัวของเศรษฐกิจโลก
ดัชนีดาวโจนส์ปิดลบ 139.40 จุด ต่ำสุดรอบ 2 เดือน นักลงทุนขายหุ้นลดความเสี่ยง หลัง “เฟดเอ็กซ์” ออกมาเตือนเกี่ยวกับการชะลอตัวของเศรษฐกิจโลก
17 ก.ย. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดลดลงในวันศุกร์ (16 ก.ย.) แตะระดับต่ำสุดในรอบ 2 เดือน เนื่องจากการเตือนของบริษัทเฟดเอ็กซ์เกี่ยวกับการชะลอตัวของเศรษฐกิจโลก ทำให้นักลงทุนเทขายหุ้นออกมาเพื่อลดความเสี่ยง
ดัชนีเฉลี่ยอุตสาหกรรมดาวโจนส์ปิดที่ 30,822.42 จุด ลดลง 139.40 จุด หรือ -0.45%, ดัชนี S&amp;P500 ปิดที่ 3,873.33 จุด ลดลง 28.02 จุด หรือ -0.72% และดัชนี Nasdaq ปิดที่ 11,448.40 จุด ลดลง 103.95 จุด หรือ -0.90%
โดยในรอบสัปดาห์นี้ ดัชนีดาวโจนส์ ร่วงลง 4.1%, ดัชนี S&amp;P500 ร่วง 4.8% และดัชนี Nasdaq ร่วงลงราว 5.5%
ดัชนีหุ้นทั้งสามตัวปรับตัวลงแตะระดับต่ำสุดนับตั้งแต่กลางเดือนก.ค. โดยดัชนี S&amp;P 500 ปิดลดลงต่ำกว่าระดับ 3,900 ซึ่งเป็นระดับแนวรับสำคัญ ขณะที่ดัชนี Nasdaq ร่วงลงรายสัปดาห์คิดเป็นเปอร์เซ็นต์มากที่สุดนับตั้งแต่เดือนมิ.ย.
หุ้น 9 ใน 11 กลุ่มของดัชนี S&amp;P500 ปิดในแดนลบ ขณะที่หุ้นกลุ่มพลังงานและกลุ่มอุตสาหกรรม ร่วงลงเป็นเปอร์เซ็นต์มากที่สุด และดัชนีดาวโจนส์กลุ่มการขนส่ง ซึ่งเป็นตัวชี้วัดภาวะเศรษฐกิจ ร่วงลง 5.1% นำโดยหุ้นเฟดเอ็กซ์ซึ่งร่วงลง 21.4% และร่วงลงมากที่สุดในดัชนี S&amp;P500
หุ้นยูไนเต็ด พาร์เซล เซอร์วิส หรือยูพีเอส และหุ้นเอ็กซ์พีโอ โลจิสติกส์ ร่วงลง 4.5% และ 4.7% ตามลำดับ ขณะที่หุ้นแอมะซอน.คอม อิงค์ ร่วงลง 2.1%
ตลาดหุ้นสหรัฐถูกกดดันจากความวิตกเกี่ยวกับการปรับขึ้นอัตราดอกเบี้ยอย่างรุนแรงของธนาคารกลางสหรัฐ (เฟด) ในการประชุมนโยบายการเงินวันที่ 20-21 ก.ย.นี้
การที่บริษัทเฟดเอ็กซ์ คอร์ป ยกเลิกการคาดการณ์ผลประกอบการทั้งปีเมื่อวันพฤหัสบดี โดยระบุถึงสัญญาณของอุปสงค์ทั่วโลกที่ชะลอตัวลงนั้น ได้ส่งผลกระทบต่อบรรยากาศการซื้อขายด้วย ขณะที่ตลาดถูกกดดันอยู่แล้วจากความเห็นของธนาคารโลกและกองทุนการเงินระหว่างประเทศ (IMF) ที่เตือนเกี่ยวกับการชะลอตัวของเศรษฐกิจโลก
นอกจากนี้ ตลาดยังปรับตัวลงหลังจากการเปิดเผยข้อมูลเศรษฐกิจที่แข็งแกร่ง ซึ่งตอกย้ำการคาดการณ์ที่ว่า เฟดจะปรับขึ้นอัตราดอกเบี้ยอย่างน้อย 0.75% ในการประชุมนโยบายการเงินในวันที่ 20-21 ก.ย.นี้
ข้อมูลล่าสุดจาก FedWatch Tool ของ CME Group บ่งชี้ว่า ตลาดการเงินปรับตัวรับโอกาส 18% ที่เฟดจะปรับขึ้นอัตราดอกเบี้ยระยะสั้นมากถึง 1% ในวันพุธหน้า
สำหรับข้อมูลเศรษฐกิจสำคัญของสหรัฐที่มีการเปิดเผยในวันศุกร์ได้แก่ ผลสำรวจของมหาวิทยาลัยมิชิแกนซึ่งระบุว่า ดัชนีความเชื่อมั่นของผู้บริโภคสหรัฐปรับตัวขึ้นสู่ระดับ 59.5 ในเดือนก.ย. จากระดับ 58.6 ในเดือนส.ค. แต่ต่ำกว่าตัวเลขเบื้องต้นที่ระดับ 60.0